Tarybos Reglamentas (EEB) Nr. 593/92
1992 m. kovo 3 d.
iš dalies keičiantis Reglamentą (EEB) Nr. 2262/84, kuris nustato specialiąsias priemones dėl alyvų aliejaus
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi, siekiant geriau užtikrinti teisingą ir veiksmingą Bendrijos taisyklių taikymą alyvų aliejaus sektoriuje, patartina pavesti agentūroms atlikti patikrinimus dėl visos šiam sektoriui skirtos Bendrijos pagalbos, išskyrus eksporto grąžinamąsias išmokas;
kadangi siekiant, kad Komisijai būtų lengviau stebėti agentūros darbą ir veiklą, Komisijai turėtų būti numatyta teisė turėti savo atstovus agentūrose;
kadangi siekiant patobulinti veiksmus, kurių imamasi gavus agentūrų atliekamų patikrinimų rezultatus, reikia sukurti bendravimo tarp valstybės narės ir Komisijos sistemą;
kadangi pagal Reglamento (EEB) Nr. 2262/84 [3] su paskutiniais pakeitimais, padarytais Reglamentu (EEB) Nr. 200/90, 1 straipsnio 5 dalį Taryba, remdamasi Komisijos pasiūlymu, kvalifikuota balsų dauguma iki 1992 m. sausio 1 d. turi priimti agentūrų realiųjų išlaidų finansavimo metodą, kuris įsigaliotų nuo 1992-1993 prekybos metų; kadangi, atsižvelgiant į agentūroms pavestų užduočių apimtį bei į jų įtaką teisingam ir vienodam Bendrijos taisyklių taikymui šiame sektoriuje, turi būti numatytas papildomas penkerių metų laikotarpis, per kurį Bendrija prisidėtų prie agentūrų išlaidų finansavimo ir taip sudarytų joms galimybes veikti veiksmingai bei nepertraukiamai, tuo pačiu išlaikant taisyklėse numatytą administracinę autonomiją,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2262/84 iš dalies keičiamas taip:
1) pirma 1 straipsnio 1 dalies pastraipa pakeičiama ir išdėstoma taip:
"1. Kiekviena valstybė narė gamintoja, remdamasi savo teisės sistema, įsteigia specialią agentūrą, kurios tikslas - vykdyti tam tikrą veiklą ir patikrinimus, susijusius su Bendrijos pagalba alyvų aliejui, išskyrus eksporto grąžinamąsias išmokas.";
2) 1 straipsnio 2 dalis pakeičiama ir išdėstoma taip:
"2. Siekiant užtikrinti tinkamą Bendrijos taisyklių taikymą dėl alyvų aliejaus, 1 dalyje minima agentūra, vadovaudamasi 4 dalyje minimu darbo grafiku:
- patikrina, ar gamintojų organizacijų ir jų asociacijų darbas atitinka 1984 m. liepos 17 d. Tarybos reglamentą (EEB) Nr. 2261/84, nustatantį bendrąsias pagalbos alyvų aliejaus gamybai ir pagalbos alyvų aliejaus gamintojų organizacijoms suteikimo taisykles [4],
- patikrina lauko kultūrų deklaracijose bei prašymuose dėl pagalbos pateiktų duomenų tikslumą, neapsiribojant valstybės narės pagal Reglamento (EEB) Nr. 2261/84 14 straipsnį atliktais patikrinimais,
- atlieka patvirtintų spaudyklų patikrinimus,
- atlieka alyvų aliejaus, tiekiamo galutiniam vartotojui, ir iš alyvuogių likučių gauto aliejaus bei jų šalutinių produktų, tiekiamų galutiniam vartotojui, patikrinimus,
- vadovaudamasi 1978 m. gruodžio 19 d. Tarybos reglamento (EEB) Nr. 3089/78, nustatančio bendrąsias taisykles dėl pagalbos alyvų aliejaus vartojimui [5], 7 straipsniu, stebi patvirtintas pakavimo įmones ir, kai reikia, pagal Reglamento Nr. 136/66/EEB 11 straipsnio 3 dalį pripažintas profesines organizacijas,
- surenka, patikrina ir apdoroja nacionaliniu lygiu duomenis, kurių reikia tikrinant derlingumą taip, kaip nurodyta Reglamento (EEB) Nr. 2261/84 18 straipsnyje,
- jei reikia, patikrina importuoto alyvų aliejaus bei iš alyvuogių likučių pagaminto aliejaus kilmę.
Savo iniciatyva arba Komisijos prašymu valstybė narė, vadovaudamasi 4 dalyje minimu darbo grafiku, gali nurodyti agentūrai:
- atlikti alyvų aliejaus bei iš alyvuogių likučių pagaminto aliejaus produkcijos, perdirbimo ir suvartojimo statistinius tyrimus,
- stebėti alyvų aliejaus supirkimą, laikymą ir pardavimą, atliekamą Reglamento Nr. 136/66/EEB 12 ir 13 straipsniuose minimų intervencinių agentūrų,
- stebėti laikymo operacijas, atliekamas pagal Reglamento Nr. 136/66/EEB 20d straipsnio 3 dalį,
- stebėti konservuotus produktus gaminančias įmones, vadovaujantis 1979 m. kovo 26 d. Tarybos reglamento Nr. 591/79, nustatančio bendrąsias taisykles dėl grąžinamosios išmokos alyvų aliejų, naudojamų tam tikruose konservuotuose produktuose, gamybai [6] 8 straipsniu,
- atlikti specialius tyrimus alyvų aliejaus sektoriuje.";
3) 1 straipsnio 3 dalis papildoma šia pastraipa:
"Komisija gali dalyvauti agentūros vadovybės rengiamose diskusijose. Jos atstovas negali balsuoti.";
4) 1 straipsnio 4 dalies pirmoje pastraipoje žodžiai "taikoma pagalbos gamybai schema" pakeičiami žodžiais "taikomos tokios Bendrijos taisyklės dėl alyvų aliejaus";
5) 1 straipsnio 4 dalis papildoma šiomis pastraipomis:
"Valstybės narės imasi neatidėliotinų veiksmų, reikalingų atsižvelgiant į agentūros išvadas.
Jos nuolat informuoja Komisiją apie vykdomų veiksmų eigą bei sankcijas, taikomas atsižvelgiant į agentūros patikrinimų pagrindu padarytas išvadas.
Informacijos teikimas neturi įtakos 1991 m. kovo 4 d. Tarybos reglamento (EEB) Nr. 595/91 dėl neteisingai sumokėtų sumų, susijusių su bendros žemės ūkio politikos finansavimu, neatitikimų bei atgavimo ir atitinkamos informacinės sistemos organizavimo, kuris panaikina Reglamentą (EEB) Nr. 283/72 [7], 3 straipsnio taikymui.";
6) dvi paskutinės 1 straipsnio 5 dalies pastraipos pakeičiamos ir išdėstomos taip:
"Per penkerių metų laikotarpį, prasidedantį nuo 1992 m. lapkričio 1 d., 50 % realių agentūros išlaidų yra apmokama iš bendro Europos Bendrijų biudžeto.
Taryba, remdamasi Komisijos pasiūlymu, kvalifikuota balsų dauguma iki 1997 m. sausio 1 d. patvirtina šių išlaidų finansavimo metodą, kuris būtų taikomas nuo 1997-1998 prekybos metų.
Valstybės narės turi teisę pagal aplinkybes, kurios turi būti apibrėžtos laikantis Reglamento Nr. 136/66/EEB 38 straipsnyje nustatytos tvarkos, padengti visas savo finansines išlaidas ar jų dalį, padarydamos išskaitas iš Bendrijos pagalbos, susijusios su alyvų aliejumi.";
7) 1 straipsnio 6 dalies pirmoje pastraipoje išbraukiami žodžiai "jog agentūra buvo įsteigta, bei tai". Antroje pastraipoje išbraukiami žodžiai "steigimo procesą bei jos";
8) 2 straipsnio b punkte išbraukiami žodžiai "gamintojų organizacijai priklausantiems";
9) 2 straipsnio d punkte žodžiai "šiame reglamente" pakeičiami žodžiais "Reglamente (EEB) Nr. 2261/84";
10) pridedamas šis straipsnis:
"2a straipsnis
Vadovaudamosi Reglamento Nr. 136/66/EEB 11a straipsniu valstybės narės imasi konkrečių ir tinkamų priemonių, kad būtų taikomos sankcijos už bet kokius pagalbos vartojimui priemonių pažeidimus, ypač kai pažymima, kad:
- patvirtinta pakavimo įmonė neįvykdė prievolių pagal Reglamentą (EEB) Nr. 3089/78, ypač 3 straipsnyje nurodytais atvejais,
- pripažinta profesinė organizacija neįvykdė prievolių pagal minėtą reglamentą.
Valstybės narės, kai tai su jomis susiję, imasi konkrečių ir tinkamų priemonių, kad būtų taikomos sankcijos už bet kokius Reglamento Nr. 136/66/EEB 12, 13, 20 a ir 20 d straipsniuose nustatytų priemonių pažeidimus."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis yra taikomas nuo 1992 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1992 m. kovo 3 d.